google/wiki40b huggingface dataset:
Sildenafil

Viagra som fenomen

Viagra var det første legemidlet i sitt slag, og takket være tung markedsføring og stor interesse i mediene og i samfunnet forøvrig, ble merkevaren raskt kjent. All oppmerksomheten rundt Viagra, gjorde at også Pfizer ble kjent. Aksjekursen doblet seg ved lanseringen.
Pfizer bruker blant annet kjendiser, som f.eks fotballegenden Pelé og den tidligere presidentkandidaten i USA, Bob Dole, i markedsføringen av Viagra. I Norge resulterte denne strategien i et langt (og omdiskutert) intervju med Pelé i programmet Først & sist 17. januar 2004 på NRK. 
Etter at Viagra kom på markedet i 1998 er det lansert to konkurrerende og komplementerende legemidler i samme kategori: vardenafil (Levitra) og tadalafil (Cialis) (2003).
I 2004 ble verdien av legemiddelmarkedet for preparater mot erektil dysfunksjon anslått til 2,5 milliarder USD. Analytikere regner med at dette vil øke til 6 milliarder i løpet av 5–6 år. Pfizers patent på Viagra utløper i 2011.

Reseptbelagt i Norge

Sildenafil (Viagra) er reseptbelagt i Norge. Resept må skrives ut av lege.

Dosering

Viagra er tilgjengelig i tre ulike doser; 25 mg, 50 mg og 100 mg.

Viagra virkning

Viagra  virker gjennom at det aktive ingrediensen Sildenafil Citrate som blokker PDE5, så enzymet cGMP kan fungere. Dette fører til at musklene rundt penis slapper av, blodårene utvidere seg og kan fylles med blod.
Viagra gir effekt ca 20-30 minutter etter pillen er inntatt.  Medisinen kan virke i opp til 6 timer, men virkingen vil avta etter rundt 4 timer.

Bivirkninger ved bruk av Viagra

Bivirkningene ved bruk av Viagra vil være forskjellig fra person til person, men de mest vanlige er hodepine, svimmelhet og rødming. Uvanlige bivirkninger inkluderer hjertebank og kvalme, mens neseblod, hørseltap og besvimelse forekommer sjeldent. Viagra må ikke taes slik at Nitroglycerin og Viagra virker samtidig.

Forholdsregler ved bruk av Viagra

En må ta flere forholdsregler ved bruk av Viagra. Du må være sikker på at denne tilstanden ikke er et symptom på et underliggende medisinsk problem, at dine potensproblemer er fysisk og ikke psykisk. Ta ikke tabletter som er gått ut på dato, og pillene skal oppholdes på et kjølig sted, utilgjengelig for barn.

Viagra taper terreng

I 2007 solgte hadde Viagra 16% større markedsandel enn sin nærmeste konkurrent med en andel på hele 49,75% på midler mot erektil dysfunksjon. Selv om daglige doser solgt per dag er økt med nesten 500, så har Tadalafil (Cialis) nå en større markedsandel med knappe 0,07%.
Slåssespill

Slåssespill er en sjanger innen videospill med kamp som tema. Spillene i denne sjangeren baserer seg ofte på at et begrenset antall figurer slåss mot hverandre helt til alle motstandere er nedkjempet eller til tida har gått ut. Slåsskampene kan ha flere runder og foregår gjerne på en arena.
Ofte brukes overdrevne varianter av kampsport i slåssespill. Sjangeren har hovedsakelig blitt popularisert gjennom spill som Street Fighter, Mortal Kombat og Tekken.
Nothoprodontia

Utseende

En middelsstor, avlang, matt, brunrød og svart trebukk. Antenner, hode, pronotums midtstripe, dekkvingenes spiss og beina er mørkbrune til svarte, pronotums sider og mesteparten av dekkvingene brunrøde. Antennene er omtrent to tredjedeler så lange som kroppen, nokså tynne. Pronotum er nesten rektangulært, med en lang, butt tann midt på hver sidekant. Dekkvingene er litt utvidete bakover. Beina er middels lange, lårene nokså slanke.

Utbredelse

Arten er kjent fra Fransk Guyana og Bolivia.
Subprotelaterinae

Utseende

Nokså små, parallellsidige, mørke smellere. Hodet er kort og bredt, antennene forholdsvis korte og litt spoleformede. Pronotum er tett og kraftig punktert, bakhjørnenene spisst men ikke særlig langt tilbaketrukket. Dekkvingene har lyse tegninger og tydelige punktstriper.

Utbredelse

Gruppen er utbredt i Sørøst-Asia.
Psilogramma

Utseende

Store, kraftige, grå- eller brunaktige svermere. Forvingene er kamuflasjefargede, bakvingene gjerne mørke men kan også være brunrøde. Antennene er forholdsvis korte og tynne, mindre enn halvparten så lange som forvingene.
A-jolle

A-jollen er en seiljolle. Den første A-jolla ble konstruert på midten av 50-tallet og er i det alt vesentlige lik en Optimistjolle.
Optimistjollen ble først konstruert i 1948 i USA, av Clark Mills og var tiltenkt også selvbygging. Den kom også til Norge. Båten var konstruert i kryssfinér, men dette var vanskelig å skaffe, og dessuten dyrt.

Den første A-jolla i huntonitt

Aftenposten ønsket å bidra til seilaktivitet hos barn og konstruerte en versjon av Optimistjolla i Huntonitt – en oljeherdet plate av bark. En kunne få kjøpt et byggesett for kroner 340 i 1955. Denne jolla fikk navnet A-jolla etter initiativtakeren Aftenposten. A-jolla skiller seg noe fra Optimist med litt annen skrogfasong og litt annerledes innfesting av seilet på bommen.
Optimistjollene bygges i dag i glassfiber, men tegninger og klasseregler finnes fortsatt for optimist i kryssfinér. Huntonitt A-joller finnes det knapt noen igjen av.

Nye A-jolla fra Krona Boats

Aftenposten har igjen tatt et initiativ for seiling blant unge og fremmer en helt ny jolle. Dagens A-jolle produseres i ABS-plast ved Terhi Boats i Finland og distribueres av Krona Boats i Marstrand i Sverige. Jollen er lik Krona Boats modell «1-krona». Jollen er 3 meter lang og 1,3 meter bred, veier 53 kg og har et 4,2 m² stort storseil, eller spilet torseil (5,2 m²), og fokk (1 m²). Jollen kan ros, slepes eller kjøres med maks. 2 hk motor, og er sett på som en begynnerjolle for 1-2 personer, blant annet fordi den regnes som enkel og sikker å seile.
Norsk salmeleksikon

Norsk salmeleksikon er et leksikon for salmer som har vært i norske salmebøker fra middelalderens Missale Nidarosiense til 1900-tallets Landstads reviderte salmebok og Nynorsk Salmebok. Det er basert på hymnologen Paul Emil Rynning sitt arbeid og utgitt posthumt på Det Norske Samlaget i 1967.

Bakgrunn

På bakgrunn av Paul Emil Rynnings omfattende studier av salmer i bruk i Norge er alle åndelige sangbokutgivelser fra tiden før 1800 tatt med i leksikonet. I tiden etter 1800 er bare salmebøker, salmebokutkast og salmeboktillegg tatt med. Kristelige sangbøker til bruk på bedehus og i kristelige organisasjoner eller private utgivelser av sanger eller salmer er ikke tatt med.
Etter at professorene Einar Molland, Francis Bull og Sigmund Mowinckel i et brev til styret for Det Norske Videnskaps-Akademi i 1957 anbefalte at Rynnings verk burde trykkes, måtte det gjøres et omfattende arbeid for å tilrettelegge for publisering. Dette ble gjort av fakultetsbibliotekar Kaare Haukaas, hymnolog Lars Aanestad og Christian Rynning.

Innhold

I tillegg til å gi en oversikt over salmer til kirkebruk i Norge har leksikonet en oversikt over innledninger på andre språk, en oversikt over forfattere og oversettere, en omfattende bibliografi og en oversikt over 23 salmebøker til kirkebruk i Norge.

Salmar til kyrkjebruk i Noreg

Hoveddelen av leksikonet er på om lag 300 sider. Den gir informasjon om 4028 salmer som har vært brukt i Den norske kirke.

Salmediktarar, umsetjarar og vølarar

Leksikonet har 28 sider med kortfattede opplysninger om salmediktere og oversettere. For alle disse er det også oppgitt hvilke salmer de har skrevet eller oversatt. Dette gjøres med nummerhenvisning til salmene i leksikonets hoveddel.

Bibliografi

Bibliografien er delt inn i «Hymnologisk litteratur», «Millomaldermanuskript» og «Prenta og handskrivne samlingar». Den siste delen er på 60 sider og delt inn etter årstal mellom 1496 og 1927.
Kratskog

Kratskog, Historier og Skitser er en novellesamling av forfatteren Knut Hamsun. Den ble utgitt i 1903 i København av Gyldendal. Fortellingene her er forskjelligartede, fra det komiske til det dystre, med selvopplevde innslag og reisefortellinger.
Andrej Sakharov

Bakgrunn

Sakharov var sønn av Dmitrij Ivanovitsj Sakharov, fysikklærer ved privatskoler og amatørpianist. Senere underviste han ved Statsuniversitetet i Moskva. Andreijs bestefar hadde vært advokat i det russiske keiserdømmet og hadde respekt for sosial bevissthet og humanitære prinsipper. Sakharovs bestefar ville senere ha en stor innflytelse på Andrej Sakharov. Sakharovs mor var Jekatrina Aleksejevna Sakharova, som hadde greske røtter. Sakharovs foreldre og bestemor på farssiden hadde stor innflytelse på hvordan personligheten hans utviklet seg. Sakharov ble oppvokst russiskortodoks, men ble ateist senere i livet. Han mente derimot at et «ledende prinsipp» ledet universet og menneskenes liv.

Vitenskapsmann

Han blir regnet som den sovjetiske hydrogenbombens far. Forståelsen for hvor mye ødeleggelse denne bomben kunne forårsake, la grunnlaget for hans kamp for fred og frihet.

Menneskerettighetsengasjement

Andrej Sakharov fremførte tidlig sin oppfatning ar forutsetningen for at verden skulle unngå fullstendig undergang var at det rådet en teknisk jevnbyrdighet mellom øst og vest. Han viet seg fra midten av 1960-tallet  stor grad av sin tid til å arbeide for en forbedring av de annerledes tenkendes situasjon. For dette arbeid ble han belønnet med Nobels fredspris i 1975. Sakharov ble forhindret fra å ta i mot prisen i Norge og Jelena Bonner tok i mot prisen i hans sted. Ettersom han også sterkt kritiserte statsledelsen for krigen i Afghanistan ble han forvist fra Moskva og sitt arbeide der og måtte bo i Gorkij. Først i 1986 opphevet Mikhail Gorbatsjov hans indre eksil.
Fra manifestet Tanker om framsteg, intellektuell frihet og fredleig sameksistens (1968) via Sakharov har ordet til Mitt land og verden ble hans innstilling  til Sovjetunionen og dens sosialisme fra kritikk til fordømmelse, særskilt vedrørende den manglende tillempningen av Helsingforsavtalens bestemmelser om menneskerettigheter.
Å kom, å kom Emmanuel

Å kom, å kom Emmanuel er en gammel salme med formodet opprinnelse i en latinsk tekst fra 1100-tallet: Veni, veni, Emmanuel. Salmen ble oversatt til engelsk av John Mason Neale i 1851 og ble så oversatt til andre språk. 
Musikken Veni Emmanuel er en middelaldersk prosesjonshymne brukt blant franske franaiskanernonner. Den er senere blitt benyttet i arrangement av Thomas Helmore i 1856.
Teksten bygger på mange profetord. Tittelen kommer fra Jesaja 7,14: «Derfor skal Herren selv gi dere et tegn: Se, den unge jenta skal bli med barn og føde en sønn, og hun skal gi ham navnet Immanuel». Imman­u­el er Gud med oss på hebraisk.
«Å, kom, du Davids nøkkel» sikter til Jes 22,22: «Jeg legger nøkkelen til Davids hus på hans skulder. Når han åpner, skal ingen lukke, og når han lukker,  skal ingen åpne» og ord fra Jesaja 9,6: «Herreveldet er lagt på hans skulder».
«Å friske skudd av Jesse rot» finnes i  Jesaja 11,1 -  Norsk bibeloversettele har: «En kvist skal skyte opp fra Isais stubbe,og et skudd skal spire fram  fra hans røtter..» Isai var kong Davids far.
«Å morgen skjær, du rettferds sol» peker på ord i Lukas 1,78c-79 «en soloppgang og skinne for dem som bor i mørke og dødens skygge».
Statsprisen for litteratur

Statsprisen for litteratur (Svensk: Statspriset för litteratur) er en finsk statlig litteraturpris som deles ut hvert år av Statens litteraturkommissjon. Prisen er på 15 000 euro.
Frøken Alfabet

«Frøken Alfabet» er en norsk sang. Melodien, som er en slowfox, ble skrevet av Ernst Aas. Teksten ble skrevet av Oddvar Eika. Den var ett av bidragene til Melodi Grand Prix 1960, den norske uttagingen til Eurovision Song Contest 1960 i London i Storbritannia. 
Sangen ble framført på norsk av Jens Book-Jenssen i semifinalen og endte på fjerdeplass med 28 poeng. I finalen ble sangen framført på norsk av Per Müller og endte på sjetteplass med 59 poeng.
Positivisme

Rettspositivisme

Den rettsfilosofiske positivismen holder seg til den positive rett, det vil si den rett som til enhver tid faktisk gjelder. Dette i motsetning til den naturrettslige tankegang som anerkjenner visse prinsipper for å ha høyere rang enn all annen rett og som derfor ikke kan endres, for eksempel menneskerettigheter.
World Transplant Games

World Transplant Games (WTG) er et idrettsmesterskap for mennesker som er organtransplanterte. WTG arrangeres hvert andre år. Det konkurreres i følgende grener: Friidrett, svømming, tennis, bordtennis, badminton, bowling, volleyball, squash og sykling. Ingen konktaktidretter som for eksempel fotball er med, fordi de transplanterte har gått gjennom kirurgi på forskjellige deler av kroppen. Dermed er muskelvev svekket, samt at transplanterte organer tåler støtbelastninger i mindre grad enn vanlige organer.
For å delta må man ha transplantert ett eller flere av følgende organer: Nyre, lever, lunge, hjerte, bukspyttkjertel eller ikke-autolog beinmarg.
Siden 1994 har det også vært arrangert vinter-WTG.

Formål

Hovedformålene med mesterskapet er å bidra til økt bevissthet rundt organdonasjon, få flere til å vurdere og skaffe seg et donorkort, og å være et insentiv for å få transplanterte til å mosjonere. Mennesker som har fått nye organer, må for resten av livet bruke immundempende medisiner for å forhindre at kroppen avstøter organet, og disse medisinene har diverse bivirkninger som økt risiko for hjerte- og karsykdommer, samt at de bryter ned muskel- og beinvev.

Historie

Det første WTG ble arrangert i 1978 i Porsmouth, England, med et hundretall deltakere fra Storbritannia, Frankrike, Tyskland, Hellas og USA. WTG på 2000-tallet har hatt godt over 1000 deltakere, antall medlemmsnasjoner er nå ca. 70.

Tidligere mesterskap

Sommer-WTG

2007 Thailand

2005 Canada

2003 Frankrike

2001 Japan

1999 Ungarn

1997 Australia

1995 Storbritannia

1993 Canada

1991 Ungarn

1989 Singapore

1987 Østerrike

1984 Nederland

1982 Hellas

1980 USA

1979 Storbritannia

1978 Storbritannia
Vinter-WTG

2008 Finland

2005 Polen

2004 Italia

2001 Sveits

1999 USA

1996 Frankrike

1994 Frankrike
Aldri i livet

Melodi Grand Prix

«Aldri i livet» var tiende og siste bidrag ut i den norske Melodi Grand Prix-finalen på NRK Fjernsynet lørdag 7. mars 1981. I avstemningen vant sangen klart og ble dermed Norges bidrag til Eurovision Song Contest i Dublin i Irland 4. april 1981. 
Pressen var skeptisk etter finalen, og Aftenposten mente vinnermelodien ikke var iørefallende nok til å hevde seg internasjonalt. VG var ikke mer positiv og slaktet sendingen og kalte vinnerlåten «liketil».
Utdypende artikkel: Melodi Grand Prix 1981

Eurovision Song Contest

I Eurovision Song Contest var «Aldri i livet» det 13. bidraget ut, etter Irlands Sheeba med «Horoscope» og før Storbritannias Bucks Fizz med vinnersangen «Making Your Mind Up». I avstemningen fikk ikke Norge et eneste poeng og ble nummer 20 av 20. Dette var Norges sjette sisteplass i Eurovision Song Contest, og det var tredje gang Norge fikk 0 poeng. I Storbritannia spekulerte en også på om Norge bevisst gikk inn for å få null poeng.
Tross bunnplasseringen har «Aldri i livet» nærmest blitt en klassiker i Norge, og sangen lå på VG-lista i sju uker med en tredjeplass som beste plassering. Sangen ble også brukt i Tines Norvegia-reklame «Rømme hjemmefra» i 2006.

Tekst og innspilling

Sangen er en ballade der Kalvik forteller sin elskede at «aldri i livet har jeg tenkt på å reise ifra deg» og spør om hun tenker på ham når han ikke er med henne.
Finn Kalvik har spilt inn sangen. Den ble utgitt på singlene Polar POLS 1277 og Polar POLS 1280 (som B-siden til «Here in My Heart») samt på LP-platen Natt og dag (Polar POLS 335) i 1981.
Hans Olav Brendberg

Dokumentar

Brendberg og kona Line flyttet til Sørburøy, en øy med 30-40 fastboende på Trøndelagskysten, på midten av 2000-tallet, der ekteparet driver den lokale skolen, Sørburøy skole. Familien Brendberg ble portrettert i NRKs dokumentar Kaia og Sigvart på øya fra 2012.

Utmelding fra AKP og RV

I 2004 meldte han seg ut av AKP og RV etter at de satte i verk eksklusjonsprosesser mot ham fordi han hadde oversatt en bok av Israel Shamir, Blomar frå Galilea, utgitt på Samlaget i 2002. Prosessen bidro til en hel del uro i begge partiene, og en del til dels fremtredende RV-medlemmer og -sympatisører lanserte et offentlig opprop for å få RV-ledelsen til å stanse prosessen.
Scary Movie 5

Handling

Det gifte paret Jody (Ashley Tisdale) og Dan (Simon Rex) oppdager at rare ting begynner å skje rundt dem med en gang de tar med seg sin nyfødte søn Aidan hjem fra sykehuset. Når kaoset begynner å oppstå også i jobbene deres, finner de ut at de blir hjemsøkt av en farlig demon. Nå må de med hjelp fra forskjellige eksperter og utallige overvåkningskameraer prøve å bli kvitt den før det er for sent.
Silverdalen

Silverdalen er et tettsted i Hultsfred kommune i Kalmar län i Sverige. I 2010 hadde tettstedet 725 innbyggere.
Stedet ligger langs jernbanelinjen mellom Nässjö og Oskarshamn, og har egen stasjon. Silverdalen ligger ved Silverån. Silverdalen er vokst sammen med Lönneberga.
Silverdalen er et gammelt industristed med fremfor alt skogsindustri. Jernbanen ble bygd gjennom bygda i 1874, da det fremdeles bare eksisterte en mølle der Silverdalen ligger i dag. Samme år ble Hällefors pappersbruk grunnlagt.
I 1931 byttet stedet og jernbanestasjonen navn fra Råsa-Lönneberga til Silverdalen. Samfunnet ble hardt rammet av at papirprodusenten M-real måtte innstille virksomheten i 2002.
EM på skøyter 1990

Deltagelse

Det 15. europamesterskapet for kvinner ble arrangert for femte gang (1970, 1981, 1982 og 1983) i Heerenveen. Det var første gang det ble arrangert innendørs.
Cnemidochroma

Utseende

Middelsstore, avlange, mørke trebukker, dekkvingene ofte blålig metallisk fargede. Hodet er ikke påfallende forlenget. Antennene er middels kraftige og betydelig kortere enn kroppen. Pronotum er avrundet sekskantet. Dekkvingene er nokså jevnbrede. Beina er lange, lår og legger på bakbeina fortykkede.

Levevis

Larvene utvikler seg i ved av løvtrær.

Utbredelse

Slekten er vidt utbredt i Sør-Amerika, fra Surinam i nord til Argentina i sør.
Beledweyne

Beledweyne (eller Beled Weyne, Belet Weyne, Belet Uen, Belet Huen) er en by i det sentrale Somalia med ca. 810 000 innbyggere og hovedstad i regionen Hiiraan. Den ligger ved elva Shebele, som deler den i en østlig og en vestlig del, ikke langt fra grensen til Etiopia.
Under den somaliske borgerkrig kjempet forskjellige subklaner av hawiyene om kontrollen over byen.
Sally Was a Good Old Girl

«Sally Was a Good Old Girl» er en amerikansk sang, skrevet av Harlan Howard.
Sally var en hardt arbeidende kvinne som solgte slips på gaten, hjalp sangens jeg-person med leksene og var populær blant mennene.
Den ble opprinnelig spilt inn av Hank Cochran. Hans versjon ble utgitt på singlen Liberty 55461 i juni 1962. B-siden var «The Picture Behind The Picture».

Norsk versjon

Trond Eliassen har skrevet en norsk tekst. På norsk bærer den tittelen «Gunda var et grepa kjei».

Listeplassering

Fats Dominos versjon lå som # 99 på Billboard Hot 100-listen i 1964.
Hægeland kirke

Historie

Arbeidet med murer til kirken tok til omkring 1824 og i et møte i 1826 ble menigheten enige om et åttekantet bygg av tømmer. I søknad sendt departementet i 1827 står det blant annet at daværende annekskirke var «såre brøstfeldig og meget forliden efter menighetens tiltagende størrelse». Søknaden var vedlagt tegning som viser en kirke med valmtak over korenden og tårn over inngangspartiet. I desember 1827 var byggenemnda til å Hornnes for å se på den nye kirken der, de brukte trolig Hornnes kirke som modell. Hornnes kirke sto ferdig i 1828. Det skal ha vært klager over at den endelige kirken avvek fra de godkjente tegningene. Minneskriftet nevner Anders Thorson Syrtveit som «kyrkjebyggjaren». Syrtveit bygde også Hylestad kirke og Sandnes kirke (Bygland), trolig etter mønster av Hægeland kirke.

Tidligere kirke

Den forrige kirken var av trolig oppført i middelalderen. De eldste regnskapene er fra 1625 og kirken er nevnt i dokumenter fra 1565. Kirken eide på 1600-tallet flere kyr (opp til ni) som var utleid til gårdbrukere. Ved store reparasjonsarbeider i 1677 ble det notert at bygget var svært dårlig stand. På samme måte som de fleste andre norske kirker solgte kongen Hægeland kirke for å finansiere krigføring. Allmuen kjøpte kirken på auksjon i oktober 1723 for 395 riksdaler. Minneskriftet omtaler den gamle kirken som tømret og bordkledd, en vanlig langkirke med sakristi og tårn. Bordkledningen skal ha vært liggende og festet med trenagler. Minneskriftet mener også at den var dekorert innvendig med rosemaling, tekst og bilder. Den gamle kirken ble revet i 1829 (siste messe var 29. april) og deler av treverket brukt i den nye. Bygget var 8,5 m langt og 7 m bredt.
Bjørnsund

Bjørnsund er et fraflyttet fiskevær og ei øygruppe i Fræna kommune i Romsdal i Møre og Romsdal. Øygruppen ligger like vest for Bud på ytterst på Romsdalshalvøya i samme kommune. Fiskeværet ble avfolket  på begynnelsen av 1970-tallet som følge av en kontroversiell politisk beslutning i Fræna kommunestyre i 1968. Fraflytting, dels som følge av innføring av niårig grunnskole med påfølgende skoleskyss til fastlandet for ungdomsskoleelever, og behov for investeringer i infrastruktur som vei- og havnebelysning, innlagt vann, allmenningskai og opprensing av havna var blant momentene som lå bak beslutningen. De siste innbyggerne flyttet i 1971. Men Rolf Thoresen ble boende igjen. Han bodde alene på øya om vinteren til han var over 80 år. Like etter andre verdenskrig bodde mellom 500 og 600 mennesker på Bjørnsund. I dag er Bjørnsund et ferie- og leirskolested med rutebåt til fastlandet i sommerhalvåret.
På det høyeste punktet på Nordre Bjørnsund står en isbjørnskulptur til minne om de som mistet livet på havet mellom 1850 og 1950.
Bjørnsund har siden 1970-tallet vært hyppig besøkt av leirskoleelever.
Poul Schlüters tredje regjering

Poul Schlüters tredje regjering var Danmarks regjering fra 3. juni 1988 til 18. desember 1990 og bestod av Det Konservative Folkeparti (K), Venstre (V) og Det Radikale Venstre (RV). Regjeringen gikk under kallenavnet «KVR-regjeringen».
Viktor Hovland

Karriere som amatør

Hovland begyne å spille golf som elleve-åring, etter at faren Harald hadde begynt å spille mens han bodde og arbeidet som ingeniør i St. Louis i USA. Fem år senere, som 16-åring i 2014, ble han norgesmester. Fra 2016 til 2019 spilte han collegegolf for Oklahoma State University sammen med blant andre Kristoffer Ventura.
I august 2018 vant han US Amateur Championship, etter å ha slått amerikaneren Devon Bling med 6&5 i finalen. Noen uker tidligere hadde han deltatt på laget til Miklagard Golf som vant lag-NM.
Takket være seieren i det amerikanske amatørmesterskapet var han kvalifisert til Masters-turneringen i 2019. Her klarte han cuten, som første nordmann i Masters og kun andre norske herregolfer i en major-turnering. Han endte turneringen som beste amatør på delt 32.-plass med 285 slag, tre slag under par, det beste resultatet til en amatør på 58 år. Han var også kvalifisert til US Open Championship 2019, der han endte som beste amatør på delt tolvteplass. Han satte ny rekord for amatører med 280 slag, to slag bedre enn Jack Nicklaus' gamle rekord fra 1960.

Karriere som profesjonell

Etter US Open 2019 ble Hovland profesjonell golfspiller. Han spilte de fem siste ordinære turneringene på PGA-touren i 2019-sesongen, men greide ikke å komme blant de 125 beste som ble automatisk kvalifisert til 2020-sesongen. Han deltok derfor i sluttspillet på Korn Ferry Tour, der han kvalifiserte seg for PGA-touren i løpet av to turneringer.
Panamomops mengei

Utseende

Panamomops mengei er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Panamomops mengei er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.